ธนาคารออมสิน จัดโปรโมชั่นเงินฝากเผื่อเรียกพิเศษดอกเบี้ยสูงสุดร้อยละ 10.80 ต่อปี พร้อมสินเชื่อ SMEs ดอกเบี้ยต่ำสุด 2 ปีแรกร้อยละ 2.99
นายวิทัย รัตนากร ผู้อำนวยการธนาคารออมสิน เปิดเผยว่า ธนาคารได้เข้าร่วมงาน Thailand Smart Money กรุงเทพฯ 2021 ครั้งที่ 12 ระหว่างวันที่ 10-12 ธันวาคม 2564 ซึ่งเป็นงานสำคัญที่จะกระตุ้นเศรษฐกิจและช่วยเหลือให้ประชาชนได้เข้าถึงแหล่งเงินกู้ในระบบได้อย่างทั่วถึง ด้วยหลักเกณฑ์เงื่อนไขที่ผ่อนปรน รวมถึงโปรโมชันเงินฝากที่มีอัตราดอกเบี้ยจูงใจ ได้แก่ เงินฝากเผื่อเรียกพิเศษ 108 ดอกเบี้ยแบบ Step up สูงสุดร้อยละ 10.80 ต่อปี หรืออัตราดอกเบี้ยเฉลี่ยเท่ากับร้อยละ 2.55 ต่อปี เทียบเท่าเงินฝากประจำร้อยละ 3.00 ต่อปี และสลากออมสินพิเศษ 2 ปี (แบบมีใบสลาก) พร้อมได้ร่วมลุ้นเงินรางวัลพิเศษ 1 ล้านบาท จำนวน 10 รางวัล ซึ่งจะออกรางวัลในวันที่ 30 ธันวาคม 2564 ไม่นับรวมการออกรางวัลปกติรวม 24 ครั้ง มีรางวัลที่ 1 จำนวนเงิน 5,000,000 บาท โดยดอกเบี้ยและเงินรางวัลจะได้รับการยกเว้นภาษีนอกจากนี้ ยังมีสินเชื่อเคหะดอกเบี้ยพิเศษ ปีแรกร้อยละ 0.250 ต่อปี เฉลี่ย 3 ปี เท่ากับร้อยละ 2.250 ต่อปี ทั้งการซื้อ/ปลูกสร้าง/ต่อเติมซ่อมแซม/รีไฟแนนซ์ โดยยกเว้นค่าจัดทำนิติกรรมสัญญาและค่าบริการสินเชื่อ และสินเชื่อ GSB Smooth BIZ อัตราดอกเบี้ยต่ำสุด 2 ปีแรก ร้อยละ 2.99 ต่อปี ระยะเวลาผ่อนชำระนานสูงสุด 10 ปี วงเงินกู้สูงสุดถึง 20 ล้านบาท สินเชื่อ SMEs มีที่ มีเงิน ใช้ที่ดินเป็นหลักประกัน วงเงินกู้สูงสุดร้อยละ 70 ของราคาประเมิน วงเงินกู้ 300,000 บาท ถึง 50 ล้านบาท อัตราดอกเบี้ยคงที่ร้อยละ 5.99 ตลอดสัญญา พร้อมด้วยสินเชื่อเพื่อเป็นทุนประกอบอาชีพ โดยเฉพาะสำหรับผู้ที่ได้รับผลกระทบจากโควิด-19 ได้แก่ สินเชื่อโครงการธนาคารประชาชน สินเชื่อ SMEs สำหรับภาคการท่องเที่ยว และ สินเชื่อจำนำทะเบียนรถยนต์/รถจักรยานยนต์ ที่นำเงินไปใช้จ่ายหมุนเวียนหรือเสริมสภาพคล่องในยามฉุกเฉินประชาชนผู้สนใจ เยี่ยมชมงาน Thailand Smart Money กรุงเทพฯ ได้ที่ CentralwOrld LIVE HALL ชั้น 8 โดยใช้บริการทางการเงินต่างๆ ที่บูธธนาคารออมสิน